 ڪراچي ( ويب ڊيسڪ ) سنڌ جي راڄڌاني ڪراچي جي باصلاحيت نوجوانن اهڙي قسم جي ٽائلز تيار ڪئي آهي جنهن تي هلڻ سان بجلي پيدا ٿئي ٿي.   اقرا يونيورسٽي  فيڪلٽي آف انجينئرنگ سائنس اينڊ ٽيڪنالوجي ڊپارٽمنٽ جي ٽن شاگردن ان منصوبي کي انرجي هارويسٽنگ جو نالو ڏنو آهي جنهن جي مدد سان گهمندڙ ڦرندڙ بجلي پيدا ڪري سگهجي ٿي.    غالب نديم، حافظ وليد ۽ علي اڪبر نالي شاگردن جي ان منصوبي ذريعي شاپنگ سينٽرن، فٽ پاٿ، پارڪن ۽ ٻين هنڌن تي خاص ٽائلز پئنل وڇائي بجلي حاصل ڪري سگهجي ٿي.    انساني قدمن جي دٻاءُ سان پيدا ٿيندڙ توانائي کي خاص ٽائلز ذريعي بيٽري ۾ محفوظ ڪري برقي اوزار، اسٽريٽ لائٽون وغيرا روشن ڪري سگهجن ٿيون.    منصوبي جا تفصيل ٻڌائيندي شاگردن جو چوڻ هوته انرجي هارويسٽنگ جي ميڪنزم ۾ خاص ٽائلز يا ڪاٺي ۽ مصنوعي گاهه مان تيار پينلز ۽ اهڙا اوزار استعمال ڪيا ويا آهن جن تان لنگهيو وڃي ته قدمن جي دٻاءُ سان بجلي پيدا ٿيندي آهي.    شاگرن جو چوڻ آهي ته ٽائلز لڳڻ کان پوءِ سندس مينٽيننس تي خرچ نه هئڻ برابر آهن جڏهن ته ان کي ملڪ ۾ ڪنهن به هنڌ لڳائي سگهجي ٿو، اها ٽائلز مڪمل طور تي ماحول دوست آهي ڇاڪاڻ ته ان ۾ رڳو مڪينيڪل انرجي کي اليڪٽريڪل انرجي ۾ تبديل ڪيو ويندو آهي.    دنيا ۾ ٽائلز تي هلڻ سان بجلي پيدا ڪرڻ جو اهو واحد منصوبو ناهي ان کان اڳ برطانيا، روس ۽ چين سميت ڪيئي ملڪن ۾ اهڙي قسم جون ٽائلز تيار ٿي چڪيون آهن جن تي گهمڻ سان بجلي پيدا ٿيندي آهي. 